दिल्ली: परिजनों से पैसा लेने के लिए अमेरिकी महिला ने रची अपहरण की झूठी कहानी
भारत में रह रही अमेरिका की एक 27 वर्षीय महिला ने पैसे खत्म होने के बाद खुद के अपहरण की झूठी कहानी गढ़ी थी ताकि उसे उसके घर वालों से पैसे मिल सके। पुलिस ने इसकी जानकारी देते हुए बताया कि महिला की पहचान क्लोई मैक्लॉगलिन के तौर पर हुई हैं, जो 3 मई को दिल्ली आई थीं। उनके पिता वाशिंगटन डीसी में रहते हैं और सेना में अधिकारी रह चुके हैं। आइये पूरी खबर जानते हैं।
मीडिया रिपोर्ट्स के अनुसार, पुलिस ने बताया कि 7 जुलाई को मैक्लॉगलिन ने अपनी मां को फोन किया कि वो 'असुरक्षित वातावरण' में है और उसे जानने वाला कोई व्यक्ति उसके साथ मारपीट कर रहा है। हालांकि, उन्होंने अपनी मां को जगह की जानकारी नहीं दी थी। इसके बाद महिला की मां ने भारतीय अधिकारियों को इसकी जानकारी और अमेरिकी दूतावास ने भी नई दिल्ली जिला पुलिस के सामने यह मामला उठाया।
10 जुलाई को महिला ने एक बार फिर व्हाट्सऐप के जरिये अपनी मां को वीडियो कॉल किया। वो दोनों अपनी बात पूरी कर पातीं, इससे पहले ही एक व्यक्ति महिला के घर में घुसा और उनकी कॉल बीच में ही कट हो गई। इसके बाद दूतावास ने अनुमान लगाया कि महिला को उसके परिवार या दूतावास से संपर्क करने से रोका जा रहा है। इसके बाद पुलिस ने तकनीकी सर्विलांस की मदद से महिला की जांच शुरू की।
दिल्ली पुलिस के एक अधिकारी ने बताया कि IP एड्रेस की मदद से महिला का पता चला और इस बीच एक नाइजीरियन नागरिक ओकोरोआफोर चिबुइके ओकोरो का नाम सामने आया। उसने पुलिस को बताया कि महिला ग्रेटर नोएडा में रुकी हुई है। यह जानकारी मिलने के बाद पुलिस महिला के पास पहुंची और उसे गिरफ्तार कर लिया। पूछताछ में अमेरिकी महिला ने बताया कि घर वालों से पैसे मंगवाने के लिए उसने अपने अपहरण की कहानी गढ़ी थी।
महिला ने बताया कि दिल्ली में आने के कुछ दिनों बाद उसके पैसे खत्म हो गए थे। इसके बाद उसने अपने बॉयफ्रेंड ओकोरो के साथ मिलकर घर वालों से पैसे निकलवाने के लिए यह योजना बनाई थी। पुलिस ने जानकारी दी कि महिला का पासपोर्ट 6 जून को एक्सपायर हो गया था और उसके बॉयफ्रेंड के पासपोर्ट की वैधता भी समाप्त हो चुकी है। दोनों भारत आने से पहले फेसबुक के जरिये दोस्त बने थे।
महिला और उसका बॉयफ्रेंड एक साथ रह रहे थे और गाने के प्रति जुनूनी थे। इसी वजह से वो दोस्त बन गए थे। दोनों के खिलाफ पासपोर्ट की वैधता समाप्त होने के बाद भी भारत में रहने को लेकर कानूनी कार्रवाई का जाएगी।